Hpa rai ndai ram manu dan dik ai ten du nga nna hpang lam bai nhtang ai zawn jahtawng nhtu ai ni hte n'gup sha n'mai ganawn sai n'mai pawng sai nga tsun nna, ta tut hte hkum hkrang gaw mawng katut ai zawn shingnyi tsi katut ai zawn, hpyi katut ai zawn, shapawt katut ai zawn, nampum katut ai zawn myen a kahtawk tsi hkrum ai zawn byin nga ai nta? Lai sai ten hta mung law law lang sang lang ka lai wa sai, rai yang hpa rai? Hpa rai ta?
Lai sai Poi kaba ngu ai gabaw hta mung sanglang lai wa sai, u la kaba masum shing jawng ai hta gumra hpawmi ngu myen a rapdaw, asuya, hpyen dap, NLD, nga shanhte kata masin nsi salu salat hte nsim nsa ten hpe manu shadan nna shing jawng nga ma ai. Dai zawn myen a kata hta nru nra n'gun hkyim hkat ai gaw lani hte lani grau she sawng wa nga ai, dai ni dai myen asuya a shingdu hta 80% shadang rapdaw Slg rai nga ai [chyan-hput] DBPS paty hpe bai maram yu ga nga yang, hpyen hpyi galai tawn ai hpyen du ni malawng rai nga ai majaw hpyen myit jasat n mat ni ningngai galaw sha nga ai, paty hpe maran yu dat yang hpan masum rai nga ai hpe mu lu ai, dai Slg ni hta:
a- Dung lahkum shamat ai hpung,
Mugun bungli lamang grat n nga ai ni, dung lahkum n'ngang ai ni, dung lahkum shamawt hkrum ai ni, hpa zawn zawn le ra zawn re ni.
b-Myi man hpe yu gumhpraw hpe mu ai hpung,
Gumhpraw myiman sha madung tawn ai ni, bungli grat dagra n'galaw ai ni, myi man yu nna bungli galaw ai ni, maidang masawp ai ni wa lang gale ai ni,mayun kum hpa sha ai ni. Dai ni gaw paty a amu madu yan rai nga ai, U Aung Taung, U Hte Oo, Slg nkau mi hte ginwang slg law law rai nga ai. Ahkaw ahkang hpe lai hkra lang ai ni, lamu ga ntara zing madu la ai ni. Tara hkungga ai lam n'nga ai ni. Masha hpe yu nna bungli galaw ai ni.
c-Hpyen Dap,
Hpyen myit jasat n'mat ai ni, dip gamyet sharim up hkang sha mayu ai ni, hpyen dap hpe sha madung tawn ai ni. Daru ahkaw ahkang gare lang mayu ai ni, ahkaw ahkang arawng aya hte bungli galaw ai ni, Tara hkungga ai lam arawng aya hta madung ai ni. Tara tawt lai n'hkrit ai ni. Dai ni gaw shwe man-Tin Aung Myint, Tin Oo hte rapdaw kaw dung ai hpyen du kaba ni law law nga ai hte Gumsam magam a lahkum shamawt chyam nga ai ni re.
d-Bawsang Paty hte dinghkrai paty,
Rapdaw kaw du nga ai bawsang paty hte kaga paty ni dinghkai rapdaw slg nkau mi gaw makoi a majaw, poi yu masha zawn zawn mung masha ni gawng malai zawn zawn, lemawt wawmawt lam nmu ai, bungli madung nlu ai, shabrai jahkut sha tawn nga ai.
Ndai zawn rai rapdaw kata kaw shada da langai hte langai a ga kawng ndum ai madat mara hkungga hkat ai lam n'nga ai asuya gaw mang hkang kaba byin wa sai, shada da bungli gashun galaw nga ai rapdaw gaw galoi du grin na ta? Dai hta n'ga kadai mi hpa nga nga hpa tsun tsun, magwi na tingse dum bang ai zawn byin nga ai hpyen gaw gasat ding yang, zingri ding yang rai nga ai majaw asuya gaw mungkan hta gaya kahpa hkrum nga ai zawn asuya ndau ai hpe kadai nkam ai. Kata kaw shada da darin hkat ai, chyam hkat ai gaw ya shinggan du bra wa ai majaw shada da shara gashun hkat ai, masha gashun hkat ai, madat mara ai lam n'nga ai, dumbru dumbra, nangshoi nangsha byin nga ai, li baw lai jang limai gara kaw dawt dawt nga lachyum pru nga sai.
Hpyen dap kata e mung lekap wawkap rai da shatawt sha nga ai law wa ai, tinang a rudi ngang na matu hkinjang tam nga ai ni she law wa sai. NLD de zawn DBPS de zawn pru mat mayu ai ni she law malawng rai nga sai. Hpyen dap kata e mung ntsa na ni arawng aya kashun mayu ai ni, myi man hta bungli galaw sha ai she law nga sai majaw myen asuya gaw hpung kraw she rai wa nga sai kaw annau ni hpa rai matut nsa na ta? Sa gaw sa na re tim masa dang nga ai kun? Hpa rai manu dan dik ai anau ni ten prat, ja gumhpraw hpe shama nga na ta?
Dai ni KIO/KIA mung asuya langai hta nga gin ai atsam hte nga gin ai, rawng gin ai, dap lamang yawng hkum hkra nga ai ngu ngai hku na mu mada ai re, dai ni Shanglawt asuya gaw madang nga ai asuya langai re, Tara hkungga ai, Tara masing hkrang nga ai asuya re majaw mungdan langai hpe up hkang lu na re ngu kam ai.
Matut nna ra ai hpe masa hta hkan nna prat madang hta hkan nna jat sa wa na, galai sa wa yang mai ai sha re, madung gaw Shanglawt lu na sha ahkyak ai. Shanglawt shawng lu ai hpang e she ra ai hpe matut bawngban ningmu garan nna matut sa wa yang kaja ai re, hpaji nhkum ai, sut masa nkaja ai, dai naw ra ai ngu tsun nga yang, ten hpe kade ram hpang de naw htingnut shangut na ta? Mara tam mara gaw mu na sha re? Ra ai lam hpe yu yang kadai mung hkum tsup ai ngu nga na nre, ya ten gaw yak dik ai hpe mung maram yu, mu yu hkrum sha yu ngut saga ai majaw awmdawm de she shanang na ten du nga sai ngu mu ai. Ndai ten matut nna n dating yang galoi she? Rai nu ga, yau sai, ngu shalai kau na kun? Yet yet sha hkawm nga yang gaw mayam bai nhtang tai ai she madung sai, tinang langai a prat hpe sha yu na kun?
Mai sa hpunau ni e hpaji hkum jang she gasat di ga, dinghkrai ga garan ga nga yang dai 60 ning hkawt rai wa nga ai, jat ai lam n'nga ai hta n'ga grau pyi she sum machyi ai hta n ga ya gaw singgu krin she rai mat saga ai.
Shing nrai myu gayau la nna myen+jinghpaw myu ningnan shamying jat la nna madu lu malu yawng chyasam wa hpe ap ya kau nna mayam tai, madu shat shadu sha lang nna chyasam ma hpe sa bau lawm na kun? Mayam tai nga ai hta n'ga tinang myu shada n'chyang chyang jahtawng n'htu ai hpaw lam madaw tai mat yang kaja sai kun? Makam nbung ai myu nbung ai ni hte ganawn yang n'mai sai, pawng yang nmai sai nga n'gup hta tsun, ta tut gaw lagaw n'dung gara de yawng nga ai kun? Myen a nampum lawm sai kun? Myen a hpyi kawa hkrum sai kun? Gahtawt tsi madaw katut sai kun? Mawng madaw katut sai kun? HPA RAI?
Dai ni na du nga ai masa hpe yu yang gaw awmdawm ai de madaw shanawng gasat sa wa yang she kaja sai ngu mu ai. Ga garan yang she annau ra awng sharawng dik ai shawng lam shanglawt masa gaw asan lawan mu na re hte lawan du lu na re, maram gaw maram yu ra ai tim shawng kara hku shanglawt na hpe she maram ra sai,
1-Mung masa hpyen masa.
2-Hpyen la n'gun.
3-Laknak n'gun.
4-Ja Gumhpraw n’gun.
Lahta na lam ni yawng hpe maram ngut jang gaw annau ni ten hte masha n'gun jat ra ai.
1-WP myu sha yawng awmdawm shanglawt majan a matu laknak hpai dang ai yawng laknak hpai ra ai.
2-Ahkyak ai ginwang daw langai hpe shawng gasat di la ra ai.
3-mungkan de ndau .
UNFC hta anhte tingnyang up rai nga ga ai re majaw UNFC hku shawng n'gun dat sa wa yang mai kaja na re.
Ya kaw na Shanglawt na matu masing jahkrat hpang wa yang kaja dik ai ten du nga sai ngu mu ai. Simsa lam la ai yawng hpe mung anhte maram mu ai daram mu chye saga ai hte maren myen gaw galoi kaja ai masing jahkrat nna mung masa teng bawng na nre hpe asan mu saga ai. Dai ni kalang bai chye nga ninglen myit malai kalang bai lu masu na kun? Hpa rai?
Myen a asuya rapdaw kata hpyen dap kata mu gun dap kata nru nra byin nga ai ten annau ni matu ten kaja dik re.
Hpa rai? Shanglawt nlu na ta? Hpa rai naw ganawn na ta? Naw pawng mayu nga ta?
Hpa rai mayam tai mayu nga ta? Hpa rai.....?
Baren Numraw
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn